Ühisettepanek: NÕUKOGU MÄÄRUS, millega muudetakse 4. veebruari 2011. aasta määrust (EL) nr 101/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Tuneesias /* JOIN/2012/031 final - 2012/0318 (NLE) */





SELETUSKIRI (1) Nõukogu võttis 31. jaanuaril 2011 vastu otsuse 2011/72/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Tuneesias. (2) Nõukogu […] otsusega 2012/…/ÜVJP on ette nähtud muudatus, millega suurendatakse nõukogu otsuse 2011/72/ÜVJP artiklis 1 sätestatud erandite ulatust, et võimaldada vabastada rahalised vahendid või majandusressursid juhul, kui seda on vaja, et täita ELi kohtu või haldusorgani otsus või liikmesriigis täitmisele pööratav kohtuotsus. (3) Kõnealuse otsuse jõustamiseks tuleb muuta ka 4. veebruari 2011. aasta määrust (EL) nr 101/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Tuneesias. (4) Määruse (EL) nr 101/2011 artiklis 9 käsitletakse isikute, üksuste ja asutuste kohustust edastada määruse järgimist hõlbustav teave. Artikli 9 lõike 2 kohaselt kasutatakse kogu esitatud ja saadud teavet ainult sel otstarbel, milleks see esitati või saadi. Käesoleva muudatusega selgitatakse, et kõnealune säte ei takista liikmesriike teataval juhul edastamast siseriikliku õiguse alusel sellist teavet Tuneesiale ja teistele liikmesriikidele, kui seda on vaja, et aidata kaasa seadusevastaselt omandatud vara tagasivõitmisele (5) Välisasjade ja julgeolekupoliitika kõrge esindaja ja Euroopa Komisjon teevad ettepaneku muuta vastavalt määrust (EL) nr 101/2011. 2012/0318 (NLE) Ühisettepanek: NÕUKOGU MÄÄRUS, millega muudetakse 4. veebruari 2011. aasta määrust (EL) nr 101/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Tuneesias EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu 31. jaanuari 2011. aasta otsust 2011/72/ÜVJP teatavate isikute, üksuste ja asutuste vastu suunatud piiravate meetmete kohta seoses olukorraga Tuneesias[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut ning arvestades järgmist: (1) Nõukogu 4. veebruari 2011. aasta määrusega (EL) nr 101/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Tuneesias,[2] jõustatakse nõukogu otsuses 2011/72/ÜVJP sätestatud meetmed. (2) Nõukogu […] otsusega 2012/…/ÜVJP on ette nähtud muudatus nõukogu otsuses 2011/72/ÜVJP, et võimaldada vabastada külmutatud rahalised vahendid või majandusressursid juhul, kui seda on vaja, et täita ELi kohtu või haldusorgani otsus või liikmesriigis täitmisele pööratav kohtuotsus. (3) Nõukogu määruse (EL) nr 101/2011 artiklis 9 käsitletakse isikute, üksuste ja asutuste kohustust esitada liikmesriigi pädevale asutusele määruse järgimist hõlbustav teave, mis edastatakse ühtlasi komisjonile. Artikli 9 lõike 2 kohaselt kasutatakse kogu esitatud ja saadud teavet ainult sel otstarbel, milleks see esitati või saadi. See ei takista liikmesriike edastamast siseriikliku õiguse alusel sellist teavet Tuneesiale ja teistele liikmesriikidele, kui seda on vaja ja kasutatakse üksnes selleks, et aidata kaasa seadusevastaselt omandatud vara tagasivõitmisele. (4) Seetõttu tuleks määrust (EL) nr 101/2011 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 101/2011 muudetakse järgmiselt: (1) Artikkel 5 asendatakse järgmisega: „Artikkel 5 1. Erandina artiklist 2 võivad II lisas loetletud veebisaitidel esitatud liikmesriikide pädevad asutused lubada teatavate külmutatud rahaliste vahendite või majandusressursside vabastamist, kui on täidetud järgmised tingimused: a) vahekohus on teinud kõnealuste rahaliste vahendite või majandusressursside kohta otsuse enne kuupäeva, mil artiklis 2 osutatud füüsiline või juriidiline isik, üksus või asutus kanti I lisas esitatud loetellu, või nende kohta on tehtud ELi kohtu või haldusorgani otsus või asjaomases liikmesriigis täitmisele pööratav kohtuotsus enne või pärast nimetatud kuupäeva; b) rahalisi vahendeid või majandusressursse kasutatakse ainult sellise otsusega tagatud või kehtivaks tunnistatud nõuete rahuldamiseks kõnealuseid nõudeid omavate isikute õigusi reguleerivate õigusnormidega seatud piires; c) otsus ei ole tehtud I lisas loetletud füüsilise või juriidilise isiku, üksuse või asutuse kasuks; d) otsuse tunnustamine ei ole vastuolus asjaomase liikmesriigi avaliku korraga. 2. Asjaomane pädev asutus teavitab teiste liikmesriikide pädevaid asutusi ja komisjoni käesoleva artikli alusel antud loast.” Artikkel 2 (2) Artikli 9 lõike 2 järele lisatakse järgmine lõige 3: „3. Lõige 2 ei takista liikmesriike edastamast siseriikliku õiguse alusel sellist teavet Tuneesiale ja teistele liikmesriikidele, kui seda on vaja ja kasutatakse üksnes selleks, et aidata kaasa seadusevastaselt omandatud vara tagasivõitmisele.” Artikkel 3 Käesolev määrus jõustub Euroopa Liidu Teatajas avaldamisele järgneval päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 28, 2.2.2011, lk 62. [2] ELT L 31, 5.2.2011, lk 1.